Sergi Roberto i Alèxia Putellas, millors jugadors catalans de la temporada 2016-17

El Jurat de la 6a Gala de les Estrelles del Futbol Català s’ha reunit aquest migdia i, juntament amb els vots dels clubs i federats, s’han donat a conèixer els guanyadors de l’edició d’enguany. A més, el Premi del Jurat ha estat per Josep Manel Casanova i pel Girona FC.

Els membres del Jurat de la 6a edició de la Gala de les Estrelles del Futbol Català s’han reunit aquest migdia a la seu de l’Antiga Fàbrica Estrella Damm, a Barcelona, per acabar de definir els guanyadors de la Gala en les diferents categories. Els seus vots, sumats als dels clubs i federats, han fet guanyadors els següents nominats:

A més, durant la trobada, el Jurat ha decidit fer entrega del ‘Premi Jurat’ a títol pòstum al que fins fa poc era el coordinador del futbol base del Màlaga CF, Josep Manel Casanova, per la seva trajectòria a Catalunya, sobretot per la feina realitzada al futbol base del RCD Espanyol en la captació de nous talents com ara Tamudo, Sergio González, Capdevila, i jugadors de l’actual plantilla com són Sergio Sánchez, Darder o Álvaro Vázquez. En aquesta edició, els membres del Jurat també han decidit fer un reconeixement a l’ascens històric del Girona FC a Primera Divisió i, per aquest motiu, el club gironí serà reconegut amb el ‘Premi Jurat’.

A banda d’aquests premis, Jonathan Soriano recollirà, per quart any consecutiu, el guardó al ‘Màxim Golejador Català’ de la temporada passada. I en categoria femenina, el premi a ‘Màxima Golejadora Catalana’ ha estat per Olga García. En la categoria de ‘Millor Gol’, que atorga TV3, les votacions segueixen obertes i els tres candidats són: Jordi Mboula (FC Barcelona), Pilar Garrote (RCD Espanyol) i Xavi Ferron (UE Figueres). Tots aquells que ho vulguin poden votar el millor gol català de la temporada passada a través del portal web d’Esport3, o bé clicant en aquest ENLLAÇ. Les votacions estaran obertes fins avui, dilluns 13 de novembre a les 23.59 hores. El nom del guanyador/a es donarà a conèixer durant el dia de demà, dimarts dia 14.

Així doncs, els millors jugadors/es, entrenadors i àrbitres de futbol i futbol sala de Catalunya recolliran el seu guardó en una nova Gala que la Federació Catalana de Futbol, amb el suport de Damm i Caixabank, celebrarà el proper dilluns 20 de novembre a l’Antiga Fàbrica Estrella Damm a les 20.00 hores. La Gala serà emesa en diferit per Esport3 a partir de les 21.45 hores.